《雪堂诗寄子瞻》
宋代·李昭玘

愁云蔽日昏风发，鹅毛大片舞空阔。阴崖冰压木枝折，一鸟不飞人足绝。

山翁口掉肩拥褐，斫竹撑茅劳架结。堂成不用巧丹涅，却画东坡四山雪。

群石崭崭争皎洁，门外堂间两清洌。万境一心同莹彻，石床云生湿肌发。

布被飕飕冷于铁，半夜哀猿叫山月。山翁高哦响修越，不道妻啼忧米竭。

世事薰膏付灰灭，长安高门奔请谒。赤日炙背沙埋辙，仆夫汗流马吐舌。

三谒不逢腹欲爇，怒气恐成疽毒裂。狂走不须求扇暍，此堂一登能濯热。

作者简介：李昭玘（？～一一二六），字成季，济州钜野（今山东巨野）人。神宗元丰二年（一○七九）进士，任徐州教授。哲宗元祐五年（一○九○），自秘书省正字除校书郎。通判潞州，入为秘书丞、开封府推官。出提点永兴、京西、京东路刑狱。徽宗立，召为右司员外郎，迁太常少卿，出知沧州。崇宁初，入党籍，居闲十五年，自号乐静先生。钦宗靖康元年，以起居舍人召，未赴而卒。有《乐静集》三十卷传世，其中诗四卷，而今存各本均缺第二卷。《宋史》卷三四七有传。　李昭玘诗，以文渊阁《四库全书》本为底本，校以清陆心源藏抄本。新辑集外诗，补于卷末。